Ιστορία του πρόσφυγα

# Intro:

“Άνοιξη του 1822. Απόγευμα είχε πάει πια και ο ήλιος έγερνε αργά προς την Δύση. Κυνηγημένοι εγκαταλείψαμε την πατρίδα μας, την Χίο. Ίσα που προλάβαμε να γλιτώσουμε από βέβαιο θάνατο, όταν για καλή μας τύχη, ο καπετάν Νικόλας, ένας συριανός ναυτικός, μας φυγάδεψε από τους Τούρκους την τελευταία στιγμή. Οθωμανοί στρατιώτες είχαν κάνει έφοδο στο νησί για να πνίξουν με αίμα την εξέγερσή μας. Χτυπάγανε όποιον βρίσκανε μπροστά τους, βάζανε φωτιά και σφάζανε τον κόσμο, δίχως δισταγμό και έλεος. Η μητέρα μου φώναζε απεγνωσμένα το όνομα μου «Αρχοντή! Αρχοντή μου, που είσαι!» για να με βρει μέσα στην αναταραχή. Ακολούθησα την φωνή της και ξαφνικά βρέθηκα δίπλα της. Γαντζώθηκα από το χέρι της και κατηφορίσαμε τρέχοντας στο γυαλό. Εκεί, έπλεε ακόμα το μικρό καϊκι του καπετάν Νικόλα, έτοιμο να σηκώσει άγκυρα και πανιά, για να ξεφύγει από τον θάνατο που έσπερναν απλόχερα οι Οθωμανοί στρατιώτες. Πηδήξαμε στο μικρό πλεούμενο που με ανοιγμένα πανιά βγήκε γρήγορα στην ανοιχτή θάλασσα. Ο καπετάνιος κουβαλούσε πάνω από 25 ψυχές στο μικρό του καϊκι. Οι περισσότερες από αυτές ετοιμοθάνατες πάλευαν να ξεφύγουν από τα δίχτυα του Χάρου. Μαζί μου κουβαλούσα μνήμες βουτηγμένες στο αίμα. Οι κραυγές και τα ουρλιαχτά όσων σφαγιάστηκαν αντηχούσαν συνεχώς στο μυαλό μου και δεν έλεγαν να με αφήσουν ήσυχο. Η μόνη μου παρηγοριά ήταν η μητέρα μου. Είχα φωλιάσει στη ζεστή αγκαλιά της, με μάτια πλημμυρισμένα από δάκρυα και τα χείλη μου να τρέμουν σε κάθε αναφιλητό. Εκείνη αμίλητη και με σφιγμένα χείλη, παρακολουθούσε σιωπηρά την πατρική μας γη να σιγοκαίγεται, καθώς απομακρυνόμασταν. Τόση ώρα δεν είχα βγάλει μιλιά. Όταν στέρεψαν τα δάκρυά μου, μόνο τότε ρώτησα τι απέγινε ο πατέρας μου, αλλά απάντηση δεν πήρα. Κάνεις δεν γνώριζε τι είχε απογίνει, όταν έμεινε πίσω για να βοηθήσει όσους είχαν ανάγκη. Μέρες και νύχτες αρμενίζαμε στα κυκλαδίτικα νερά όταν ξαφνικά αντικρίσαμε αυτόν τον ξερό βράχο. Τυλιγμένος στην αχλή του ηλιοβασιλέματος, φάνταζε καταθλιπτικός και αφιλόξενος, σαν τόπος εξορίας. Όλοι μας ατενίζαμε με προσμονή τον άγνωστο τόπο, που σε λίγο θα φτάναμε… την Σύρο.”

# Περίληψη 1ου POI:

Ο Αρχοντής συντροφιά με την μητέρα του και άλλους Χιώτες συμπατριώτες κατέφθασαν στο νησί της Σύρου. Αφού πρώτα κατάφεραν με δυσκολία να πατήσουν στην στερία, οι Χιώτες πρόσφυγες άρχισαν να οργανώνονται στο λιμάνι, αναζητώντας καταφύγιο να προστατευτούν.

# 1o POI: Λιμάνι

“Ο αέρας είχε δυναμώσει και το καϊκι χοροπήδαγε πάνω στα κύματα. Αραιά και που ακουγόταν ένας βαθύς αναστεναγμός ή κάποιο κλάμα. Η αγωνία ήταν ζωγραφισμένη στα πρόσωπά μας, καθώς προσεγγίζαμε την Σύρο. Μέρες και νύχτες είχαν περάσει που αρμενίζαμε μεσοπέλαγα, μέχρι να φανεί στον ορίζοντα ο τόπος της σωτηρίας μας. Εκτεθιμένοι στην υγρασία και στην παγωνιά της ανοιχτής θάλασσας, πολλές φορές κοντέψαμε να χάσουμε τις ελπίδες μας, αλλά ο Καπετάν Νικόλας πάντα αναζωπύρωνε τις χαμένες μας ελπίδες με τα εμψυχωτικά του λόγια. «Δεν γλιτώσαμε από τον Τούρκο για να τα παρατήσουμε τώρα! Κόντρα στον άνεμο που μας πολεμά, εμείς θα τα καταφέρουμε!» έλεγε με φωνή που μαρτυρούσε την δύναμη που έκριβε στην ψυχή του. Όλοι μας τον θεωρούσαμε όχι μόνο δικό μας άνθρωπο αλλά και σωτήρα μας. Η μητέρα μου μαζί με τον μοναδικό γιατρό που είχαμε μαζί μας, τον κυρ Αλέξη, φρόντιζαν νυχθιμερώς τους αρρώστους και τους πληγωμένους, που ήταν στιβαγμένοι στο αμπάρι του καραβιού. Και γω, έμενα ώρες μόνος μου στο κατάστρωμα του καραβιού, πιάνοντας συζήτηση με τον καπετάνιο και παρατηρώντας με περιέργεια, εκείνη την νεαρή κοπέλα που καθόταν πάντα μόνη της στην άλλη άκρη του καραβιού. Είχε χάσει τους γονείς της μέσα στην αναταραχή και ο καπετάνιος την βρήκε και την πήρε υπό την προστασία του. Δεν τολμούσα όμως να της μιλήσω. Φαινόταν χαμένη στις σκέψεις της και μονάχα στον καπετάνιο μίλαγε. Τώρα, αγνάντευα το νησί που ξεπρόβαλε ολοένα και πιο κοντά. Η εικόνα του νέου τόπου που προσεγγίζαμε ήταν αποκαρδιωτική. Άγονα βράχια δίχως ίχνος από πράσινο πάνω τους. Στο γιαλό δεν υπήρχαν χτίσματα μονάχα κάποιες αυτοσχέδιες ξύλινες παράγκες, που ήταν μετρημένες στα δάχτυλα. Τα λιγοστά σπίτια, του σχεδόν έρημου αυτού τόπου, είχαν στριμωχτεί πάνω στην κορυφή του λόφου, την Άνω Σύρο, όπου κατοικούσαν οι ντόπιοι του νησιού. Όσο πλησίαζαμε το νέο τόπο, η ανησυχία μου μεγάλωνε. Πώς θα μας υποδέχονταν οι Συριανοί; Τί κόσμο θα συναντούσαμε; Πόσο ασφαλείς θα ήμασταν; Ύστερα απο αγωνιώδη υπομονή το καράβι έδεσε στον όρμο και οι άνθρωποι σκόρπισαν στο λιμάνι προσπαθώντας να βρουν καταφύγιο. Ο επίτροπος του νησιού μαζί με την φρουρά του έκανε την εμφανισή του λίγες ώρες αργότερα προσφέροντας μας καταλύματα, λίγο φαγητό και φάρμακα, αλλά μας απαγόρευσε να απομακρυνθούμε από το λιμάνι. Ο γιατρός και ο καπετάνιος προσπαθούσαν να οργανώσουν το πλήθος που είχε σκορπίσει και πάλευαν να μεταφέρουν τους τραυματισμένους σε ασφαλές κατάλυμα. Εγώ και η μητέρα μου παραμείναμε στο καράβι, βοηθώντας όπου μπορούσαμε. Τώρα βρισκόμασταν σε έναν άλλον τόπο, ξένοι μέσα σε ξένους, αλλά τουλάχιστον χωρίς το φόβο των Τούρκων που έσπερναν τον θάνατο στο διάβα τους.

# Περίληψη 2ου POI:

Ο Αρχοντής και η μητέρα του ανηφόρισαν την σκάλα που οδηγούσε στην Άνω Σύρο. Εκεί ψηλά, βρήκαν ένα ζεστό σπιτικό για τις επόμενες μέρες.

# 2o POI: Άνω Σύρος

Ο καπετάν Νικόλας βλεποντάς με να έχω χλωμιάσει από την πείνα και τις κακουχίες, μου πρόσφερε ζεστό φαγητό και ύστερα πρότινε στη μητέρα μου να ξαποστάσουμε στην κατοικία του, στην Άνω Σύρο, που θα μας πρόσφερε μεγαλύτερη άνεση και ζεστασιά. Εξάλλου, εκείνος είχε συνηθίσει να μένει στην καμπίνα του καραβιού, σπανίως ανέβαινε στη Χώρα και η κατοικία του ήταν έρημη εδώ και καιρό. Τώρα μάλιστα που οι Χιώτες τον είχαν ορίσει κύριο εκπρόσωπό τους στις διαπραγματεύσεις με τους ντόπιους και τον επίτροπο του νησιού, ήταν ένας παραπάνω λόγος να μείνει κοντά στο λιμάνι. Οι περισσότεροι τον έβλεπαν σαν αρχηγό και ο λόγος του γινόταν σεβαστός χωρίς αντιρρήσεις. Χωρίς αντιρρήσεις, δέχτηκε και η μητέρα μου την φιλοξενία του και πρωτού πέσει η νύχτα αρχίσαμε να ανεβαίνουμε τα σκαλοπάτια που οδηγούσαν στην οικία του καπετάνιου. Μαζί μας ερχόταν και η Άννα, η νεαρή κοπέλα που είχε πάρει υπό την προστασία του ο καπετάνιος. Ένας ναύτης από το πλήρωμα του, είχε αναλάβει να μας δείξει τον δρόμο. Σε όλη την διαδρομή, ο ναύτης μας μιλούσε για την Σύρο και την ζωή σ' αυτόν τον τόπο. Μας είπε πως οι ντόπιοι ήταν καθολικοί και πως οι ορθόδοξοι ήτανε λίγοι. Χάρη στην θρησκεία τους οι Συριανοί προστατεύονταν από τους ομόθρησκους Γάλλους και έτσι είχαν καλές σχέσεις με τους Τούρκους. Ήταν άνθρωποι απλοϊκοί, κυρίως αμόρφωτοι, αγρότες και ψαράδες. Όσο μας μιλούσε ο ναύτης για τους Συριανούς τόσο πιο ψηλά αναβαίναμε και τόσο πιο πολύ τρέμαμε από την παγωνιά και τον υγρό θαλασσινό αέρα που μας χτύπαγε αλύπητα. Μουσκεμένοι και ρακένδυτοι ανηφορίσαμε τον λόφο για την Άνω Σύρο, περάσαμε την πύλη του τείχους που υψωνόταν περιμετρικά του οικισμού και περπατήσαμε στα στενά δρομάκια που ήταν γεμάτα λάσπη έως ότου φτάσαμε στην εξώπορτα της οικίας. Οι λιγοστοί ντόπιοι που μας είδαν μας κοίταξαν με περιέργεια και με καχυποψία. Ο ναύτης έπαυσε να μιλάει, μας καληνύχτησε και πήρε τον δρόμο της επιστροφής. Διασχίσαμε την ερειπωμένη αυλή και μπήκαμε στο σπίτι. Ήταν άνετο και ιδιαίτερα λιτό. Αφού τακτοποίησαμε τα λιγοστά υπάρχοντά μας, η μητέρα άναψε φωτιά στο τζάκι κα μαζευτήκαμε γύρω της, αναζητώντας λίγη γλυκιά ζεστασιά. Στην παλάμη μου κρατούσα σφιχτά μια οικογενειακή μας φωτογραφία, το πιο πολύτιμο αντικείμενο που κατάφερα να διασώσω από την παλιά μας ζωή, που τώρα όμως φάνταζε σαν μακρινό όνειρο. Ξάπλωσα ανάσκελα και με βλέμμα απλανές αναλογίστηκα την ζωή από εδώ και πέρα. Πώς έμελε να είναι η ζωή σε τούτο τον άγνωστο τόπο άραγε;

# Περίληψη 3ου POI:

Ο Αρχοντής επισκεπτόταν καθημερινά την ορθόδοξη εκκλησία του Αγίου Νικολάου. Εκεί, γνώρισε τον πατέρα Ιωάννη, που του πρόσφερε παρηγοριά και πολύτιμη καθοδήγηση.

# 3ο POI: Άγιος Νικόλαος ο φτωχός

Λίγα μέτρα μακριά από την οικία του καπετάνιου, που είχε γίνει πλέον το προσωρινό μας σπιτικό, βρισκόταν η εκκλησία του Αγίου Νικολάου των Φτωχών, έτσι όπως την ονόμαζαν οι κάτοικοι του οικισμού της Άνω Χώρας. Ήταν μια από τις ελάχιστες ορθόδοξες εκκλησίες του νησιού, όπου εμείς οι Χιώτες μπορούσαμε να εκφράσουμε ελεύθερα την λατρεία μας στον Θεό. Οι καθολικοί Συριανοί είχαν τις δικές τους εκκλησίες, που υπερτερούσαν σε αριθμό, σε μέγεθος αλλά και σε ομορφιά. Η εκκλησία του Αγίου Νικολάου είχε χτιστεί ήδη από τον 16ο αιώνα και ήταν η παλαιότερη ορθόδοξη εκκλησία που είχε χτιστεί ποτέ στο νησί. Εκεί, έξω από την εκκλησία, στον μικρό προαύλιο χώρο της, μαζευτήκαμε ένα πρωινό για να θάψουμε τους πεθαμένους, που αν και άντεξαν το ταξίδι της ξενιτιάς, εν τέλη υπέκυψαν στα τραύματά τους σαν φτάσαμε στο νησί της λύτρωσής μας. Τα σώματα τους θάφτηκαν με ψαλμούς και με το τελετουργικό που άρμοζε, από τον ορθόδοξο ιερέα του ναού, τον πατέρα Ιωάννη. Ο ναός ήταν για μένα καταφύγιο για την ψυχή μου. Καθημερινά συζητούσα με τον πατέρα Ιωάννη, που με καθοδηγούσε και με συμβούλευε. Τα λόγια του λειτουργούσαν σαν βάλσαμο στην ταραγμένη μου ψυχή και συχνά έκρυβαν ηθικά διδάγματα που κάποιες φορές αδυνατούσα να καταλάβω. Συχνά έψαχνα να βρω παρηγοριά στα βιβλία που ο πατέρας Ιωάννης μου δάνειζε γνωρίζοντας πόσο πολύ τα αγαπούσα. Κάθε φορά που επισκεπτόμουν τον ναό προσπαθούσα να πείσω την Άννα να με ακολουθήσει και αυτή, αλλά αρνιόταν πεισματικά. Είχε χάσει την πίστη της στον Θεό ύστερα από τον χαμό των δικών της. Πίστευε πως ο Θεός την είχε ξεχάσει σε τούτο τον έρημο τόπο κι την τιμωρούσε άδικα για αμαρτίες άγνωστες. Στο σπίτι του καπετάνιου μεγαλώναμε μαζί. Αλλά εκείνη τις περισσότερες φορές ήταν απόμακρη και αμίλητη. Σπανίως μου απεύθυνε τον λόγο και όποτε το έκανε απέφευγε να με κοιτά στα μάτια. Εγώ ήμουνα πάντα τρυφερός και προσεκτικός μαζί της. Ανησυχούσα για εκείνη και κάθε φορά που συναντιόντουσαν τα βλέμματα μας ένιωθα έναν ανεξήγητο κόμπο στο λαιμό και ένα σφίξιμο στο στήθος που με άφηναν άφωνο και ανήμπορο να της μιλήσω.

# Περίληψη 4ου POI:

Ο Αρχοντής βρέθηκε στον καθολικό ναό του Αγίου Γεωργίου, όπου έμαθε για την απαγορευμένη σχέση της μητέρας του με τον καθολικό ιερέα.

# 4ο POI: Άγιος Γεώργιος

“Στην κορυφή του λόφου δέσποζε επιβλητική η εκκλησία του Αγίου Γεωργίου ή αλλιώς ο Σαν Τζώρτζης, έτσι όπως συνήθιζαν να την φωνάζουν οι ντόπιοι του νησιού. Ήταν η μητρόπολη των καθολικών, χτισμένη ήδη από το 1200. Ακόμα θυμάμαι την πρώτη φορά που αντίκρισα τον ναό. Το στόμα μου στεγνό και η ανάσα μου ακανόνιστη από την δυσφορία και τη ζέστη. Ο αλμυρός θαλασσινός αέρας μαστίγωνε αλύπητα το πρόσωπο μου καθώς ανέβαινα βιαστικά τα σκαλιά ακολουθώντας κρυφά την μητέρα μου. Ο πατέρας μου την είχε αφήσει μοναχή της στα σαράντα της, και εκείνη δεν ξαναπαντρεύτηκε. Όπως έλεγε, άλλο αρσενικό δεν ήθελε στην ζωή της. Είχε αφοσιωθεί με όλη της την ψυχή στο να μεγαλώσει εμένα και την Άννα, το μικρό κοριτσάκι που ο καπετάν Νικόλας βρήκε ανάμεσα στις φωτιές και τα χαλάσματα και την εμπιστεύτηκε στην μητέρα μου να την φροντίζει. Ο καπετάνιος ήταν απασχολημένος με την ανοικοδόμηση της νέας πόλης και αδυνατούσε να της προσφέρει την φροντίδα που χρειαζόταν. Οι Χιώτες είχαν χτίσει τις κατοικίες τους στο λιμάνι του νησιού έως και στις παρυφές της Χώρας, αγοράζοντας κομμάτια γής από τους ντόπιους και τώρα χάραζαν δρόμους και έβαζαν όρια στις ιδιοκτησίες τους. Μπροστά μου ξεπρόβαλε ο μεγαλοπρεπής ναός του Σαν Τζώρτζη και δίχως δεύτερη σκέψη προχώρησα στο εσωτερικό του. Λίγο πιο πριν η μητέρα μου είχε διαβεί βιαστική την πύλη της εκκλησίας. Στον προαύλιο χώρο του ναού, απόλαυσα μπόλικο δροσερό νερό, πίνοντας με τις χούφτες μου από μια μικρή, πετρόχτιστη βρυσούλα που για καλή μου τύχη βρέθηκε εκεί. Στην συνέχεια, προχώρησα αθόρυβα στο εσωτερικό του ναού και έμεινα άναυδος από την σκηνή που αντίκρισα. Οι φήμες που είχαν κυκλοφορήσει από στόμα σε στόμα στον οικισμό επιβεβαιώνονταν. Ο πατέρας Μάρκος κρατούσε την μητέρα μου στην αγκαλιά του και την κανάκευε. Εκείνη αγκάλιαζε σφιχτά το σώμα του, που της πρόσφερε προστασία. Ύστερα κρατήσαν σφιχτά ο ένας τα χέρια του άλλου και αντάλλαξαν όρκους αγάπης με δάκρια στα μάτια. Ο έρωτας τους ήταν απαγορευμένος. Εκείνος φοροούσε ράσα, εκείνη ήταν αλλόθρησκη και ξένη. Ένιωσα προδωμένος. Το μυαλό μου βούιζε και η καρδιά μου χτύπαγε σαν τρελή. Τρέχοντας απομακρύνθηκα από την εκκλησία και δεν έριξα ούτε βλέμμα πίσω μου. Ο θυμός έρεε σαν ποτάμι μέσα μου και ορκίστηκα πως δεν θα συγχωρούσα ποτέ την μητέρα μου.’’  
  
Περίληψη 5ου POI:

Ο Αρχοντής παρακολούθησε τα εγκαίνια της ορθόδοξης εκκλησίας της Μεταμόρφωσης του Σωτήρος αλλά επέστρεψε νωρίς σπίτι για να συναντήσει την Άννα.

# 5ο POI: Εκκλησία της μεταμόρφωσης του Σωτήρος

“Το 1824 θεμελιώθηκε η πρώτη ορθόδοξη εκκλησία στην πόλη μας, την Ερμούπολη. Έτσι είχαμε αποφασίσει να ονομάσουμε τον προσφυγικό οικισμό που είχαμε δημιουργήσει στην παραλία του νησιού, για να τιμήσουμε τον Θεό Ερμή, τον προστάτη του εμπορίου, μιας και εμείς οι Χιώτες είχαμε την ναυτοσύνη και το εμπόριο να κυλάει στο αίμα μας. Μεταμόρφωση του Σωτήρος ονομάστηκε η καινούρια εκκλησία για να θυμόμαστε την σωτηρία που μας χάρισε ο Θεός σωζοντάς μας από το μαχαίρι του Τούρκου. Το χτίσιμο της εκκλησίας ήταν το ευχαριστώ μας στον Θεό γιατί είμασταν ακόμα ζωντανοί και είχαμε βρεί έναν ασφαλή τόπο να μας φιλοξενήσει. Η εκκλησία θα στέγαζε την πίστη μας και θα μας επέτρεπε να εκφράζουμε την λατρεία μας χωρίς να αναγκαζόμαστε να πηγαίνουμε στην Χώρα και να μας κοιτάζουνε οι ντόπιοι με μισό μάτι. Αρκετός καιρός είχε περάσει από την άφιξη μας στο νησί αλλά οι ντόπιοι ήταν ακόμα διχασμένοι. Άλλοι μας υποστήριζαν και μας βοηθούσαν και άλλοι έδειχναν εχθρικές διαθέσεις απέναντί μας. Την μέρα που εγκαινιάστηκε η εκκλησία έγιναν και τα βαφτίσια της πόλης και της αποδόθηκε και επίσημα το όνομα Ερμούπολη. Εκείνη την μέρα έφυγα νωρίτερα από τα εγκαίνια αφήνοντας την μητέρα στην εκκλησία, παρέα με όσους παρακολουθούσαν την τελετή. Ανησυχούσα για την Άννα. Είχε αισθανθεί μια ξαφνική αδιαθεσία και είχε παραμείνει σπίτι για να ξεκουραστεί. Ίσως να ήταν και δικαιολογία για να αποφύγει να βρεθεί στον οίκο του Θεού. Μιας και είχε ακόμα θυμό μέσα της για Εκείνον. Αλλά δεν ήμουν σίγουρος. Ήταν πολλές ώρες μόνη και τώρα ο νους μου πήγαινε στο κακό. Έφτασα στην οικία ιδρωμένος από την μεσημεριανή ζέστη. Φώναξα το όνομα της αλλά δεν έλαβα καμία απάντηση. Κρύος ιδρώτας με έλουσε. Ήμουν πια σίγουρος πως κάτι κακό είχε συμβεί. Δίστασα αρχικά αλλά ο φόβος για την ζωή της ξεπέρασε όσους ενδοιασμούς είχα και μπήκα απρόσκλητος στο δωμάτιό της. Στεκόταν όρθια, ολόγυμνη μπροστά στον καθρέφτη χτενίζοντας τα βρεγμένα μαλλιά της που έπεφταν στους ώμους της και πότιζαν το γυμνό κορμί της. Γύρισε και με κοίταξε με βλέμμα προκλητικό, ερωτικό, γεμάτο προσμονή. Ποτέ άλλοτε δεν με είχε κοιτάξει έτσι. Πάντα απέφευγε το βλέμμα μου. Με έπιασε από το χέρι και με οδήγησε στο κρεβάτι. Έκλεισα τα μάτια και αφέθηκα στα χάδια της και στα παθιασμένα φιλιά της. Ήμουν μουδιασμένος. Γεμάτος έρωτα για εκεινή.Και ευχήθηκα στον Θεό να μην τελείωνε ποτέ το αίσθημα αυτό.

# Περίληψη 6ου POI:

Ο Αρχοντής συνόδεψε την Άννα στα εγκαίνια του σχολείου. Εκεί η Άννα άρχισε να εργάζεται ως δασκάλα.

# 6ο POI: 1ο Γυμνάσιο

“Μαζί με την καινούρια εκκλησία του οικισμού, αποφασίστηκε να χτιστεί και ένα σχολείο. Το 1ο γυμνάσιο της Σύρου. Το σχολείο άρχισε την λειτουργία του τον Οκτώβριο του 1833. Την ημέρα των εγκαινίων του βρέθηκα στο χώρο του Γυμνασίου για να συνοδεύσω την Άννα. Ο δεσμός μας πλέον είχε γίνει γνωστός στον οικισμό και θα οδεύαμε σύντομα σε γάμο. Η Άννα πάντοτε ήθελε να γίνει δασκάλα και η μέρα που θα δίδασκε είχε επιτέλους φτάσει. Μάταια προσπαθούσε να κρύψει τον ενθουσιασμό της. Ήταν ολοφάνερο πως η ψυχή της είχε πλημμυρίσει από χαρά καθώς περνάγαμε αγγαζέ την πύλη του σχολείου για να φτάσουμε στην μικρή αυλή. Εκεί είχε μαζευτεί πλήθος μαθητών που ανυπομονούσαν να ολοκληρωθεί ο αγιασμός και να εισέλθουν επιτέλους στις τάξεις τους. Ανυπόμονη ήταν και η Άννα. Θα έπαιρνε τα ελληνόπουλα από την αμάθεια και θα τα οδηγούσε στη μάθηση. Εκείνη θα τα βοηθούσε να κάνουν κτήμα τους την γραφή και την ανάγνωση. Με περηφάνια και συγκίνηση της έσφιξα τα χέρια, την φίλησα απαλά στο μέτωπο και της ευχήθηκα καλό ξεκίνημα. Εκείνη με αποχαιρέτησε συγκινημένη και προχώρησε με τους καινούριους μαθητές της στην τάξη, όπου θα παρέδιδε το πρώτο της μάθημα. Η έναρξη της λειτουργίας του Γυμνασίου ήταν πολύτιμο δώρο για την Άννα, που είδε το όνειρο της να γίνεται πραγματικότητα αλλά αποτέλεσε συνάμα και αφορμή πανηγυρισμού για ολόκληρη την πόλη. Η μητέρα δεν κατάφερε να έρθει στα εγκαίνια και να καμαρώσει την Άννα, που θα γινόταν δασκαλίτσα. Την αγαπούσε την Άννα, σαν κόρη της. Εξάλλου εκείνη την είχε μεγαλώσει. Αλλά μια ξαφνική αρρώστια την είχε καθηλώσει στο κρεβάτι. Ο γιατρός που την παρακολουθούσε δεν ήταν αισιόδοξος, έλεγε πως αργά ή γρήγορα η καρδιά της θα την πρόδιδε. Αλλά δεν έχανα τις ελπίδες μου. Πίστευα στην δύναμη της ψυχής της. Πίστευα πως θα κατάφερνε να ξεφύγει από τον θάνατο, όπως τα κατάφερε και πιο παλιά, όταν ξέφυγε από τον θάνατο που έσπερνε το μαχαίρι του Τούρκου. Πού να ήξερα τότε πως έτρεφα ψεύτικες ελπίδες!’’

Περίληψη 7ου POI: Στον ναό της Κοίμησις της Θεοτόκου ο Αρχόντης και η Άννα ενώθηκαν με τα ιερά δεσμά του γάμου.

# 7ο POI: Ναός της Κοίμησις της Θεοτόκου

Κράτησα τρυφερά το χέρι της Άννας. Πλησίασα το πρόσωπό μου στο δικό της και τα χείλη μου άγγιξαν τα χείλη της. Δεν έδειξε καμία έκπληξη όταν της πρότεινα να γίνει γυναίκα μου. Το ύφος της μαρτυρούσε πως αυτή την πρόταση την περίμενε. Χωρίς δισταγμό και φιλόντας με παθιασμένα, ψιθύρησε το πολυπόθητο ναι, με μάτια που είχαν γεμίσει αγάπη και έλαμπαν από ενθουσιασμό. Και τώρα είχε έρθει η στιγμή που θα ένωναμε τις ζωές μας με γάμο. Βρισκόμασταν στον ορθόδοξο ναό της Κοίμησις της Θεοτόκου και σε λίγο θα ξεκινούσε η γαμήλια τελετή. Ο γάμος ήταν λιτός με ελάχιστους καλεσμένους. Ο ναός είχε χτιστεί ήδη από το 1828, από Ψαριανούς που είχαν βρεί και εκείνοι καταφύγιο στην Σύρο, για να ξεφύγουν από την καταστροφική μανία των Τούρκων που είχαν επιτεθεί στο νησί τους. Η εσωτερική αρχιτεκτονική του ναού ήταν ιδιαίτερη, μιας και θύμιζε αναποδογυρισμένο καράβι. Ποτέ μου δεν είχα ξαναδεί κάτι παρόμοιο. Φαίνεται πως οι Ψαριανοί σαν καλοί ναυτικοί που ήταν, εκμεταλλεύτηκαν τις γνώσεις τους για τα καράβια και έχτισαν ένα ναό αντάξιο των ναυτικών τους ικανοτήτων. Αν και δεν μπορούσα να της υποσχεθώ με σιγουριά μια άνετη ζωή, για ένα πράγμα ήμουνα σίγουρος, πως θα την αγαπούσα αιώνια. Αφού ολοκληρώθηκε η τελετή επιστρέψαμε με την άμαξα στην οικία μας. Ο ήλιος κατηφόριζε τώρα προς την δύση και είχε αρχίσει να σκοτεινιάζει. Έκλεισα την πόρτα πίσω μας. Εκείνη άπλωσε το χέρι της και μου χάιδεψε απαλά το πρόσωπο. Με το άλλο άνοιξε αργά το πουκάμισο μου και χάιδεψε το στήθος μου.Τα χέρια της κύλησαν πάνω στο κορμί μου. Τα αναμμένα κεριά έλουζαν με φώς τα γυμνά μας κορμιά. Μείναμε αγκαλιασμένοι με τα χείλια ενωμένα έως ότου φτάσαμε στην κορύφωση του πάθους μας. \

# Περίληψη 8ου POI:

Ο Αρχοντής έπιασε δουλειά στο ναυπηγείο της Σύρου, το Νεώρειο.

# 8o POI: Νεώριο

“Απρίλιος του 1861. Έφτασε η μέρα που άνοιξε το Νεώριο, το ναυπηγείο της Σύρου, ένα από τα μεγαλύτερα ναυπηγεία της Ελλάδας. Ήταν μια επιχείρηση ζωτικής σημασίας για το νησί, τόσο λόγω των υπηρεσιών και των εσόδων που θα πρόσφερε στο νησί, όσο και λόγω των θέσεων εργασίας που θα παρείχε στους κατοίκους του. Μόλις είχε ανοίξει και ζητούσε εργατικά χέρια να αναλάβουν την παραγωγή. Πάνω που έψαχνα να βρώ καινούρια δουλειά και η έναρξη της λειτουργίας του μου φάνηκε σαν θείο δώρο. Τα λεφτά που έβγαζα με κόπο στα καράβια και τα χρήματα που κέρδιζε η Άννα δεν αρκούσαν για να καλύψουν τα δαπανηρά έξοδα της θεραπείας που θα γιάτρευε την μητέρα από την αρρώστια. Εκεί, με προσέλαβαν να επιβλέπω και να συντονίζω τους εργάτες στις γραμμές παραγωγής. Λειτουργούσαν διάφορες γραμμές παραγωγής για μικρές ατμομηχανές, αντλίες, λέβητες, πιεστήρια ακόμα και για μικρά ραβδωτά κανόνια. Ενώ, η βιομηχανική μονάδα περιλάμβανε τμήματα σχεδιαστηρίου, ξυλουργείου, μηχανουργείου, λεβητοποιείο και χυτηρίου. Με τον μισθό που έπαιρνα, κατάφερα να αγοράσω τα απαραίτητα φάρμακα που χρειαζόταν η μητέρα αλλά μάταια. Τα φάρμακα αν και κράτησαν την μητέρα για αρκετά χρόνια ζωντανή, δεν ήταν ικάνα να γιάνουν πλήρως την καρδιά της. Βλέπεις τόση θλίψη και στεναχώρια την είχαν κάνει αδύναμη και ανύμπορη. Δυνατή γυναίκα η μητέρα μου αλλά σαν την πρόδωσε η καρδιά της, δεν άντεξε την προδωσία και έχασε την μάχη. Έτσι, μια νύχτα, αργά το σούρωπο, ο Χαρος επισκέφτηκε το σπιτικό μας, θέρισε τις ελπίδες μας και έσπειρε την παγωνιά στις καρδιές μας.’’

# Περίληψη 9ου POI:

Ο Αρχοντής μετέφερε την άψυχη σωρό της μητέρας του στον Ιερό Ναό του Αγίου Γεωργίου για να ταφεί στο ορθόδοξο κοιμητήριο του ναού.

# 9ο POI: Ιερός Ναός του Αγίου Γεωργίου και Ορθόδοξο Κοιμητήριο του Αγίου Γεωργίου

‘’Είχε αρχίσει να πέφτει το σκοτάδι και οι πρώτες σκιές του δειλινού σκέπασαν τα σπίτια. Η μητέρα μου ξαπλωμένη σε ένα σιδερένιο κρεβάτι ανέπνεε βαριά και με δυσκολία. Ένα λυχνάρι φώτιζε το δωμάτιο με την αδύναμη, τρεμάμενη φλόγα του. Με μια κουβέρτα σκέπασα το ταλαιπωρημένο και γέρικο σώμα της. Ύστερα έπιασα τρυφερά το χέρι της και τη βοήθησα να ανασηκωθεί. Η φωνή της ήχησε βραχνή και αδύναμη και στα μάγουλα της κύλησαν δάκρυα ζητώντας μου ξανά συγχώρεση για τον παράνομο δεσμό της με τον καθολικό ιερέα. Της είχα φανερώσει πως γνώριζα για την κρυφή τους σχέση μιλώντας της με σκληρά λόγια, πικραμένος που τόλμησε να ερωτευτεί άλλον άντρα. Η ψυχή της ταλαντευόταν τώρα ανάμεσα στη ζωή και στον θάνατο. Προσπαθούσε για τελευταία φορά, με τις λιγοστές δυνάμεις που της είχαν απομείνει, να ξεφύγει από το πνιγηρό αγκάλιασμα του θανάτου. Την φίλησα απαλά στο μέτωπο. Σε συγχωρώ, μητέρα! Πώς θα μπορούσα να μην σε συγχωρέσω! Εσύ ήσουν πάντα το στηριγμά μου! Το καταφύγιο στις φουρτούνες της ζωής μου! Πήγε να χαιδέψει το πρόσωπό μου αλλά το χέρι της έμεινε μετέωρο. Τα δάκρυα στέγνωσαν μεμιάς και το πρόσωπό της πάγωσε. Τα λόγια σταμάτησαν και το ελάχιστα ανασηκωμένο σώμα της έγυρε στο κρεβάτι άψυχο. Τα μάτια μου γέμισαν δάκρυα. Η Άννα στεκόταν δίπλα μου έχοντας γύρει στον ώμο μου, κλαίγοντας με πνιχτούς λυγμούς, όταν η μητέρα άφησε την τελευταία της πνοή. Ο ήλιος ήταν χλομός και αδύναμος και φυσούσε βοριάς όταν μεταφέραμε το άψυχο σώμα της μητέρας μου στον Ιερό ναό του Αγίου Γεωγίου για να ταφεί στο Ορθόδοξο Κοιμητήριο, που βρισκόταν λίγα μέτρα πιο πέρα. Το κοιμητήριο είχε δημιουργηθεί ήδη από το 1824 ενώ ο ναός χτίστηκε πολύ πιο αργά, το 1839. Όταν έμαθε για τον χαμό της μητέρας, ο πατέρας Μάρκος, έτρεξε αμέσως στο κοιμητήριο. Με πλησίασε. Αλληλοκοιταχτήκαμε με μάτια που φανέρωναν συμπόνια και κατανόηση και αμίλητοι προχωρήσαμε ο ένας δίπλα στον άλλον. Έκτοτε, συχνά επισκεπτόμουν τον τάφο της μητέρας μου για να αφήσω λουλούδια και να ανάψω το μικρό καντυλάκι που βρισκόταν δίπλα στην επιτύμβια πλάκα.

# Περίληψη 10ου POI:

Η Άννα ανακάλυψε την παράλληλη σχέση του συζύγου της με μια ηθοποιό του Θεάτρου.

# 10ο POI: Θέατρο Απόλλων

‘’Tο 1864 εγκαινιάστηκε το δημοτικό Θέατρο Απόλλων. Το θέατρο βοήθησε σημαντικά στην οικονομική και πολιτιστική ανάπτυξη του νησιού. Συχνά, φιλοξενούσε στη σκηνή του, διακεκριμένους καλλιτέχνες και μεγάλους θιάσους, από την Ελλάδα και το εξωτερικό. Και εκεί, πάνω στην σκηνή του θεάτρου, την είδα για πρώτη φορά. Είχε πλούσια σγουρά μαλλιά, βλέμμα μυστηριώδες και ατίθασο, χείλη κατακόκκινα που σε προκαλούσαν. Ήταν μια γυναίκα που σίγουρα δεν άφηνε αδιάφορα τα βλέμματα των αντρών απ’όπου και αν περνούσε. Δεν άργησα να την γνωρίσω. Ένιωσα αμέσως την έλξη και το πάθος με κυρίευσε. Το ίδιο και εκείνη. Αφού κατάφερα να απομακρυνθώ από την Άννα και από άλλα αδιάκριτα βλέμματα, μπήκα κρυφά στο καμαρίνι της. Εκείνη με περίμενε με προσμονή. Με κοίταξε με βλέμμα προκλητικό γεμάτο μυστήριο. Χάιδεψα το λαιμό της, γεύτηκα τα χείλη της. Το πάθος έρρεε μέσα μου ασυγκράτητο.Ούτε που άκουσα την πόρτα που άνοιξε. Η Άννα στεκόταν μπροστά μας και μας κοίταγε ανέκφραστη και χλωμή. Τα μάτια της είχαν σκοτεινιάσει. Με κοίταξε με περιφρόνηση. Άπλωσα το χέρι να την ακουμπήσω αλλά εκείνη τραβήχτηκε κάνοντας ένα βήμα πίσω. Με προσπέρασε και έκλεισε με δύναμη την πόρτα πίσω της. Από τότε η Άννα δεν μου ξαναμίλησε. Ούτε καλημέρα. Οι σχέσεις μας ήταν σχεδόν τυπικές. Έφυγα από το σπίτι μας, της άφησα χρόνο για να γιάνουν οι πληγές της, με τη ελπίδα πως μια μέρα θα με συγχωρούσε. Την αγαπούσα και υπέφερα. Ήταν μια ανθρώπινη αδυναμία. Ένας πειρασμός, που έστειλε ο Διάβολος στον δρόμο μου για να με δοκιμάσει, για να μετρήσει τις αντοχές μου. Και τώρα μετάνιωνα που είχα πέσει στην παγίδα του, που είχα γευτεί τον απαγορευμένο καρπό που με πλάνη μου πρόσφερε.’’

# Περίληψη 11ου POI:

Ο Αρχοντής συνάντησε τυχαία την Άννα στο Δημαρχείο και εκείνη του αποκάλυψε ότι σκοπεύει να φύγει από την Σύρο και να επιστρέψει στην πατρίδα τους.

# 11ο POI: Δημαρχείο

Συνάντησα την Άννα τυχαία μπροστά στο Δημαρχείο. Ήταν ένα κτίριο ιδιαίτερα επιβλητικό που χτίστηκε το 1876 υπό την επίβλεψη του Ερνέστου Τσίλλερ. Την πλησίασα και της ζήτησα να περπατήσει μαζί μου κατα μήκος του λιμανιού. Εκείνη με ακολούθησε διστακτικά. Από τότε που είχε ανακαλύψει την απιστία μου αρνιόταν να με συναντήσει και όποτε με συναντούσε τυχαία στο δρόμο με χαιρετούσε με μισή καρδιά και απέφευγε την συζήτηση. Τον τελευταίο καιρό η συμπεριφορά της απέναντι μου φαινόταν πως είχε αρχίσει να μαλακώνει. Την κοίταξα στα μάτια και της ζήτησα ξανά συγγνώμη. Εκείνη χαμήλωσε το βλέμμα της και έπλεξε αμήχανα τα δάχτυλα της μεταξύ τους. Την πλησίασα και της έπιασα τα χέρια. Τα χάιδεψα τρυφερά. Θα το ξεπεράσουμε Άννα της είπα. Θα το ξεπεράσουμε και τότε η ζωή μας θα αλλάξει. Αν ο ένας σταθεί δίπλα στον άλλον θα αντέξουμε. Έσκυψα και την φίλησα. Η Άννα δεν έκανε καμία κίνηση να αποφύγει την επαφή. Τα χείλη της μισάνοιξαν και δέχτηκαν τα δικά μου. Περπατήσαμε και καθίσαμε σε ένα ξύλινο παγκάκι στην άκρη της παραλίας. Η φωνή της έβγαζε διστακτικότητα αλλά τρυφεράδα. Είπε πως αποφάσισε να φύγε, να γυρίσει πίσω στην πατρίδα. Πως ήταν το καλύτερο και για τους δυό μας. Την κοίταξα σαν χαμένος. Προσπάθησα να την μεταπείσω αλλά είχε πάρει ήδη την απόφασή της. Την επόμενη μέρα την συνόδευσα στο λιμάνι. Η Άννα πέρασε από την στεριά στο πλεούμενο. Σταμάτησε και κοίταξε πίσω της. Όλα είχαν αλλάξει από τότε που είχε αντικρίσει για πρώτη φορά τούτο τον ξερό τόπο. Η Ερμούπολη είχε μεγαλώσει και είχε ανθίσει σαν δέντρο που άπλωνε τα κλωνιά του. Και έτσι όπως κοιτούσε για τελευταία φορά τούτο τον τόπο δεν θέλησε να τον αποχωριστεί γιατί εδώ βρήκε καταφύγιο, εδώ έπλασε τα όνειρα και τις ελπίδες της για μια καλύτερη ζωη, εδώ βρήκε την αγάπη και εδώ βρισκόταν εκείνος που ακόμα αγαπούσε. Κατέβηκε από το πλεούμενο και με πλησίασε , μου έπιασε το χέρι και το κράτησε δυνατά μέσα στο δικό της. Μετά, κοιτώντας με στα μάτια κατέβασε αργά το χέρι μου και το ακούμπησε απαλά πάνω στην κοιλιά της. Ξαφνιάστηκα. Με την παλάμη μου χάιδεψα την κοιλιά της μέχρι που ένιωσα το πρώτο σκίρτημα. Μετά ακολούθησε και δέυτερο. Έπεσα στα γόνατα, έβαλα το πρόσωπο μου πάνω στην κοιλιά της και την αγκάλιασα με τα δυό μου χέρια. Ο σπόρος της αγάπης μας άνθιζε μέσα της όπως άνθιζε και η ζωή σε τούτο το νησί.

**Ωράρια επισκεψιμότητας των POI**

* Ωράριο επισκεψιμότητας Δημαρχείου

ΔΕΥΤΕΡΑ 08:00 – 16:00  
ΤΡΙΤΗ – ΠΑΡΑΣΚΕΥΗ 08:00-21:00  
ΣΑΒΒΑΤΟ 14:00 – 21:00  
ΚΥΡΙΑΚΗ 10:00 – 14:00